Med blot 62 stemmer flere end partifællen Morten Kleesen (S) tager Rasmus Prehn det sidste socialdemokratiske mandat i Nordjylland. Han var da også godt klar over, at hans mandat var i spil efter en række bilagssager, hvor især politikerens brug af sit ministerkort har været i fokus. -	Det er ikke nogen hemmelighed, at jeg har haft en række meget uheldige sager, som pressen også har været dygtige og flittige til at gentage, så der har været en meget negativ stemning omkring mig, siger Rasmus Prehn. Overvejede kandidatur Til Rasmus Prehns held fik Socialdemokratiet syv mandater i Nordjylland – altså et ekstra i forhold til sidste valg. Det var dog ikke givet, at socialdemokraten ville stille op til valget. -	Jeg tænkte faktisk i sommer, at det kan være, det er helt umuligt, og jeg var også ude i nogle overvejelser, om jeg overhovedet skulle stille op, siger Rasmus Prehn. Han valgte dog i stedet at tage kampen op, som endte med, at det lige akkurat lykkedes ham at komme på tinge endnu engang. -	Jeg er rigtig glad for det – også af hensyn til min valgkreds, hvor der er dygtige mennesker, der knokler en vis del ud af bukserne for at sikre et mandat, siger Rasmus Prehn.

Opsummering:
Rasmus Prehn (S) kan ånde lettet op, efter de personlige stemmer har givet ham mandat til endnu en periode i Folketinget.